Návrh na začatie prejudiciálneho konania, ktorý podal Conseil du Contentieux des Étrangers (Belgicko) 12. decembra 2016 – X, X/Belgicko
(vec C-638/16)
Jazyk konania: francúzština
Vnútroštátny súd, ktorý podal návrh na začatie prejudiciálneho konania
Conseil du Contentieux des Étrangers
Účastníci konania pred vnútroštátnym súdom
Žalobca: X, X
Žalovaný: Belgicko
Prejudiciálne otázky
Týka sa pojem „medzinárodné záväzky“, ktorý je uvedený v článku 25 ods. 1 písm. a) nariadenia č. 810/2009 z 13. júla 2009, ktorým sa ustanovuje vízový kódex Spoločenstva1, všetkých práv zaručených Chartou základných práv Únie, a to najmä práv zaručených článkami 4 a 18, a zahŕňa aj záväzky, ktoré vyplývajú členským štátom z Dohovoru o ochrane ľudských práv a základných slobôd a z článku 33 Ženevského dohovoru o právnom postavení utečencov?
A.    Vzhľadom na odpoveď na prvú otázku, má sa článok 25 ods. 1 písm. a) nariadenia č. 810/2009 z 13. júla 2009, ktorým sa ustanovuje vízový kódex Spoločenstva, vykladať v tom zmysle, že členský štát, ktorému bola predložená žiadosť o vízum s obmedzenou územnou platnosťou, je – s výhradou voľnej úvahy, ktorú má tento štát vzhľadom na okolnosti prípadu –, povinný udeliť požadované vízum, ak sa preukáže riziko porušenia článku 4 a/alebo článku 18 Charty základných práv Únie alebo iného medzinárodného záväzku, ktorým je tento štát viazaný?
B.    Má na odpoveď na túto otázku vplyv existencia väzieb medzi žiadateľom a členským štátom, ktorému bola predložená žiadosť o vízum (napríklad rodinné väzby, hostiteľské rodiny, garanti a sponzori atď.)?
____________
1 Nariadenie Európskeho parlamentu a Rady (ES) č. 810/2009 z 13. júla 2009, ktorým sa ustanovuje vízový kódex Spoločenstva (vízový kódex) (Ú. v. EÚ L 243, 2009, s. 1).